## La Generalitat posa en marxa els servicis d’autobús Manises-València i Quart de Poblet-València i arriba a les 25 línies substitutives de Metrovalencia

*** Este dilluns han començat a operar les línies Torrent-Picanya-Paiporta, la Canyada-Paterna i Mislata-València**

La Generalitat ha creat dos nous servicis d’autobús, que començaran a operar a partir del dimarts, 26 de novembre, per a facilitar la mobilitat i que permetrà arribar a les 25 línies substitutives de Metrovalencia. Estes noves rutes són Manises-València i Quart de Poblet-València.  
   
Amb estes noves línies, la Conselleria de Medi Ambient, Infraestructures i Territori reforça la mobilitat entre estos dos municipis de l’àrea metropolitana amb la ciutat. A més, este servici és possible gràcies a la col·laboració dels vehicles del Consorci de Transports de Barcelona, que se suma als reforços enviats des d’altres punts d’Espanya com Madrid.

La creació d’estes línies se suma a la posada en marxa, este dilluns, de tres noves línies per a afavorir la connectivitat de les zones més afectades per les inundacions. Estes línies són la de Torrent-Picanya-Paiporta, que se suma a les de la Canyada-Paterna i Mislata-València.  
   
Cal recordar que esta setmana s’inicien les proves de circulació en les línies de metro de Metrovalencia, amb la finalitat de reprendre el servici el dia 6 de desembre, després dels greus danys provocats per les inundacions en el conjunt d’instal·lacions de la xarxa de metro i tramvia de València i la seua àrea metropolitana.

**Quasi un milió i mig de persones**

Gràcies al servici de línies substitutives i a la recuperació del servici de tramvia de Metrovalencia la Generalitat ha facilitat ja la mobilitat de quasi un milió i mig de persones, la mitat en la zona de València sud. Actualment, i es disposa de 25 línies d’autobús substitutives de Metrovalencia.  
   
En la zona nord on oferia servici l’L2 de Metrovalencia estan actives les línies Llíria-València, l’Eliana-València, Paterna Nord-València i Paterna Sud-València, així com la llançadora Benaguasil-Llíria i la nova que cobrirà la ruta la Canyada-Paterna. En l’L1, estan operatives les línies Bétera-València, Moncada-València, Rocafort-València i Massarrojos-Masies i en l’L3 Rafelbunyol-València i Meliana-València.  
   
En la zona sud s’han habilitat les llançadores Paiporta-València, Picanya-València i Torrent-València, així com les línies Picassent-València, Alginet-València, Carlet-València i Castelló-València i la nova línia Torrent-Picanya-Paiporta. També donen servici les línies Aeroport-València i Riba-roja-València, la ruta Mislata-València, Quart de Poblet-València i Manises-València.  
   
La Generalitat recomana als usuaris consultar els horaris i modificacions abans de planificar els seus trajectes en la pàgina web de l’ATMV, de Metrovalencia i de la Conselleria de Medi Ambient, Infraestructures i Territori.

Fecha: 25/11/2024